મુંબઈઃ એવું નથી કે માત્ર પ્રિયંકા ચોપરા બ્રિટનના પ્રિન્સ હેરી અને મેગન માર્કલના શાહી લગ્નમાં આકર્ષણનું કેન્દ્ર બનનારી ભારતીય વ્યક્તિ રહી હોય, પરંતુ 23 વર્ષીય ભારતીય સામાજીક કાર્યકર અને મુંબઈના માયના મહિલા ફાઉન્ડેશનની સુહાની જલોતા સહિત ચાર મહિલાઓનું ગ્રુપ પણ આ શાહી લગ્નમાં હાજર રહ્યું હતું. આ મહિલાઓ રોયલ કપલ દ્વારા શાહી લગ્ન માટે બોલાવવામાં આવેલા વિશેષ મહેમાનોની લિસ્ટમાં સામેલ હતી. આ મહિલાઓનું એનજીઓ ઓછી કિંમતે સેનિટરી પેડ્સ તૈયાર કરી સ્લમ વિસ્તારમાં વહેંચે છે. આ શાહી લગ્નમાં એકમાત્ર એવું એનજીઓ હતું જેને રોયલ કપલ વેડિંગ ગિફ્ટ્સ તરીકે મળેલી ભેટમાંથી દાન આપવા માટે પસંદગી કરી છે.